b'\n_START_ARTICLE_\nConjunt del carrer del Centre, 25-29\n_START_SECTION_\nDescripci\xc3\xb3\n_START_PARAGRAPH_\nLes construccions del carrer del Centre s\xc3\xb3n cases alineades al carrer i entre mitgeres que consten de planta baixa, una o dues plantes pis i golfes. A la part posterior la majoria tenia un pati o eixida. La composici\xc3\xb3 de fa\xc3\xa7ana \xc3\xa9s molt senzilla amb un sol eix vertical d\'obertures menys la n\xc3\xbamero 27. Tot i que han patit nombroses transformacions que han desfigurat la fesomia original, en algunes construccions la utilitzaci\xc3\xb3 d\'elements arquitect\xc3\xb2nics de pedra a les obertures delata el seu passat medieval._NEWLINE_La cas n\xc3\xbamero 27 consta de planta baixa, pis i golfes amb coberta a dues vessants de teula i doble r\xc3\xa0fec ondulat. Els murs estan arrebossats i pintats seguint la divisi\xc3\xb3 de la finca. La porta principal \xc3\xa9s d\'arc de mig punt reconvertida en arc rebaixat a l\'intrados de l\'arc. A la clau de l\'arc hi ha una inscripci\xc3\xb3 dins les p\xc3\xa0gines d\'un llibre obert:"IHS/INDOMONO/CONF/ICO/1575". Les finestres s\xc3\xb3n de llinda plana sense decorar; a la planta pis t\xc3\xa9 un guardapols amb motllures rectes i una l\xc3\xadnia de dentells i una finestra reconvertida en bal\xc3\xb3 mentre que a les golfes s\'obre un petit arquet conopial inc\xc3\xads.\n_START_SECTION_\nHist\xc3\xb2ria\n_START_PARAGRAPH_\nA partir del segle XVI i sobretot durant el segle XVII, es varen anar construint cases a peu del cam\xc3\xad ral de Barcelona a Vic, aix\xc3\xad es van anar formant els carrers. Els n\xc3\xbameros 25,27,29 formaven una sola casa de grans dimensions, que amb el temps es va dividir en tres habitatges, cosa que passa a molts grans casals dels segles XVI i XVII.'